CELEX: 32019D0628(01)
Language: bg
Date: 2019-06-24 00:00:00
Title: Решение за изпълнение на Комисията от 24 юни 2019 година за публикуване в Официален вестник на Европейския съюз на посоченото в член 49 от Регламент (ЕС) № 1151/2012 на Европейския парламент и на Съвета заявление за регистрация на наименование — „Kaimiškas Jovarų alus“ (ЗГУ)

28.6.2019   
               
               
                  BG
               
               
                  Официален вестник на Европейския съюз
               
               
                  C 217/5
               
            
         РЕШЕНИЕ ЗА ИЗПЪЛНЕНИЕ НА КОМИСИЯТА
         от 24 юни 2019 година
         за публикуване в Официален вестник на Европейския съюз на посоченото в член 49 от Регламент (ЕС) № 1151/2012 на Европейския парламент и на Съвета заявление за регистрация на наименование
         „Kaimiškas Jovarų alus“ (ЗГУ)
         (2019/C 217/05)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 50, параграф 2, буква а) от него,
         като има предвид, че:
         
                     (1)
                  
                  
                     Литва изпрати до Комисията заявление за защита на наименованието „Kaimiškas Jovarų alus“ в съответствие с член 49, параграф 4 от Регламент (ЕС) № 1151/2012.
                  
               
                     (2)
                  
                  
                     В съответствие с член 50 от Регламент (ЕС) № 1151/2012 Комисията разгледа заявлението и стигна до заключението, че то отговаря на условията, предвидени в посочения регламент.
                  
               
                     (3)
                  
                  
                     С цел да се даде възможност за подаване на уведомления за възражение в съответствие с член 51 от Регламент (ЕС) № 1151/2012, единният документ и препратката към публикацията на продуктовата спецификация, посочени в член 50, параграф 2, буква а) от същия регламент, за наименованието „Kaimiškas Jovarų alus“ следва да се публикуват в Официален вестник на Европейския съюз,
                     
                  
               РЕШИ:
         
            Член единствен
            Единният документ и препратката към публикацията на продуктовата спецификация, посочени в член 50, параграф 2, буква а) от Регламент (ЕС) № 1151/2012, за наименованието „Kaimiškas Jovarų alus“ (ЗГУ) се съдържат в приложението към настоящото решение.
            В съответствие с член 51 от Регламент (ЕС) № 1151/2012 публикуването на настоящото решение предоставя право на възражение срещу регистрацията на наименованието, посочено в първата алинея от настоящия член, в срок от три месеца от датата на публикуване на настоящото решение в Официален вестник на Европейския съюз.
            
         
         
            Съставено в Брюксел на 24 юни 2019 година.
            
               
                  За Комисията
               
               Phil HOGAN
               
                  Член на Комисията
               
            
         
         
            (1)  ОВ L 343, 14.12.2012 г., стр. 1.
      
      
         
            ПРИЛОЖЕНИЕ
            ЕДИНЕН ДОКУМЕНТ
            
               „KAIMIŠKAS JOVARŲ ALUS“
            
            
               ЕС №: PGI-LT-02237 – 16.11.2016
            
            
               ЗНП ( ) ЗГУ ( X )
            
            1.   Наименование/наименования
            
            „Kaimiškas Jovarų alus“
            2.   Държава заявителка/държави заявителки
            
            Литва
            3.   Описание на селскостопанския продукт или храната
            
            3.1.   Вид продукт
            
            Клас 2.1. Бира
            3.2.   Описание на продукта, за който се отнася наименованието в точка 1
            
            „Kaimiškas Jovarų alus“ е естествено ферментирала, жива (непастьоризирана и нефилтрирана) бира от ечемичен малц с кехлибарен цвят, която се произвежда по традиционен метод изцяло в домашни условия. Оригиналните и изключителни характеристики на бирата са резултат от традиционния метод на производство, който е устоял на изпитанията на времето, от опита, натрупан от поколения производители на бира, и от традиционните рецепти и съставки. Това, което прави бирата „Kaimiškas Jovarų alus“ уникална, са различните етапи на производство — смилането на малца, варенето на хмела, майшуването и филтрирането, ферментацията и узряването на бирата. Един от най-важните фактори, гарантиращи традиционния метод на производство и постоянното качество на бирата, са уникалните дрожди. Те са били използвани от поколения наред и все още се използват единствено в географския район, определен в точка 4. Дрождите ферментират добре, което придава отличителния вкус на бирата. По време на производството може да се добавя естествен мед.
            
               Физични и химични свойства
            
            Съдържание на сухо вещество в първоначалната пивна мъст: 12,0 – 15,0 (w/w).
            Действително съдържание на етилов алкохол: 5,6 ± 1,0 (% vol.).
            pH: 1,3 – 3,5.
            Хмелови горчиви вещества: 10 – 30 IBU единици.
            Цвят: 15 – 38 единици на ЕПК.
            Срок на съхранение: зависи от условията на съхранение и използваните съдове, но не по-дълъг от 20 дни.
            
               Органолептични свойства
            
            Цвят: цветът варира от златножълт до златнокафяв (кехлибарен).
            Външен вид: бирата се пени при наливане в кана или в чаша, като обикновено образува дебел слой от гъста бяла пяна. Има характерна мътност в резултат на утаяването на дрождите.
            Аромат: отличителен аромат на дрожди, хляб, карамел и плодове.
            Вкус: наситен малцов вкус на бира. Характерен горчив вкус на хмел с привкус на дрожди, горски плодове, карамел, лешници, билки и цитрусови плодове. Ако е бил добавен естествен мед, има и привкус на мед.
            3.3.   Фуражи (само за продукти от животински произход) и суровини (само за преработени продукти)
            
            
                        —
                     
                     
                        малцов ечемик (за приготвянето на бирата се използват различни видове малцов ечемик);
                     
                  
                        —
                     
                     
                        питейна вода;
                     
                  
                        —
                     
                     
                        хмел (за приготвянето на бирата се използват различни видове хмел);
                     
                  
                        —
                     
                     
                        дрожди (утайката на бирата, която е останала и е съхранена след предишния пивоварен процес).
                     
                  3.4.   Специфични етапи на производството, които трябва да бъдат осъществени в определения географски район
            
            Целият производствен процес на „Kaimiškas Jovarų alus“ се извършва по традиционен метод на пивоварство, който е останал непроменен във времето.
            Всички етапи на производството трябва да бъдат осъществени в определения географски район:
            
                        —
                     
                     
                        смилането на малца на ръка с помощта на мелнични камъни или чукова мелница;
                     
                  
                        —
                     
                     
                        варенето на хмела;
                     
                  
                        —
                     
                     
                        майшуването на малца (смесването на малцовата каша);
                     
                  
                        —
                     
                     
                        филтрирането на малцовата каша (отделянето на малцовата каша);
                     
                  
                        —
                     
                     
                        ферментацията на бирата;
                     
                  
                        —
                     
                     
                        узряването на бирата;
                     
                  
                        —
                     
                     
                        подготвянето и съхранението на дрождите.
                     
                  3.5.   Специфични правила за рязане, настъргване, опаковане и др. на продукта, за който се отнася регистрираното наименование
            
            —
            3.6.   Специфични правила за етикетиране на продукта, за който се отнася регистрираното наименование
            
            —
            4.   Кратко определение на географския район
            
            Административните граници на село Jovarai (районна община Pakruojis).
            5.   Връзка с географския район
            
            Заявлението за „Kaimiškas Jovarų alus“ е въз основа на географския произход на бирата, който придава на продукта неговите конкретни характеристики и който е свързан с репутацията на района по точка 4 и с човешките фактори, специфични за този район.
            Човешки фактори, които придават на продукта неговите конкретни характеристики
            В края на XIX и през XX век промишленото пивоварство бързо набира популярност, което оказва силно въздействие върху домашното производство на бира и води до внедряването на нови технологични практики: смилане на малца в мелници, варене на малцовата каша, промени в суровините (въвеждане на промишлени дрожди, захар и други добавки). Единствено в определения район се използва следният пивоварен процес: към малца се добавя гореща вода, образувалата се малцова каша се накисва за определен период от време, без да се вари, и се филтрира; веднага след това тя се отстранява и се оставя да ферментира с помощта на дрожди, които са били съхранявани от няколко поколения домашни производители на бира в района, посочен в точка 4.
            Начините, по които се осъществяват различните етапи на пивоварния процес — смилането на малца, варенето на хмела, майшуването, филтрирането, ферментацията и узряването, се определят от пивоварите въз основа на техните знания и опит. Именно това прави бирата „Kaimiškas Jovarų alus“ уникална. Характерните вкус и качество на бирата се определят и от съдържащите се в нея дрожди, които са били съхранявани от няколко поколения семейни пивовари. За опазването на дрождите, които се предават от поколение на поколение в семействата, живеещи в Jovarai, се полагат големи грижи (те се заравят под земята, откъдето се изкопават само когато са необходими за производството). Дрождите, които са били съхранявани в продължение на повече от 130 години и все още се използват за приготвянето на тази бира, може да се използват от всички потенциални пивовари в определения географски район.
            Производството на „Kaimiškas Jovarų alus“ се основава на доказала се във времето и уникална традиция за варене на рустикална бира, чиито характеристики са били подобрени в течение на дългогодишното ѝ производство. Въпреки че няма наръчници или литература, описващи как да се приготви този продукт, който има тесни връзки с определения в точка 4 по-горе район, информацията и практическите умения за приготвянето му се предават от поколение на поколение в отделните семейства. Днес „Kaimiškas Jovarų alus“ се произвежда по стар метод на производство, включващ усилен ръчен труд, изключителна прецизност, опит и майсторство. Целият пивоварен процес се извършва по традиционен метод на производство, който се отличава със следното:
            
                        1.
                     
                     
                        Обичайната практика е хмелът и малцовата каша да се варят заедно, но при приготвянето на „Kaimiškas Jovarų alus“ хмелът се вари отделно, тъй като малцовата каша не се вари.
                     
                  
                        2.
                     
                     
                        За разлика от приготвянето на други видове бира, при „Kaimiškas Jovarų alus“ малцовата каша се филтрира през хмеловите шишарки, които се събират на корковото дъно на съда.
                     
                  С оглед на всички посочени елементи няма съмнение, че определеният географски район притежава характеристики (познания за пивоварство и уникални дрожди), които ясно го отличават от околните му райони, и че поради тези характеристики описаната в точка 3.2 бира „Kaimiškas Jovarų alus“ се различава от бирата, произвеждана в околните райони.
            Репутация на продукта, обусловена от географския район
            Името на село Jovarai е част от наименованието „Kaimiškas Jovarų alus“, тъй като характерният за определения район метод на пивоварство е бил практикуван в течение на няколкостотин години, в резултат на което бирата е свързана с територията на Jovarai.
            Малцовата бира се произвежда в посочения в точка 4 район още от XVI век. Тази дълбоко вкоренена традиция за варене на „Kaimiškas Jovarų alus“ се е развила в течение на дълго време и е оцеляла до ден днешен. Когато в края на XX век се появяват условия за производство с цел продажба на дребно на този продукт, „Kaimiškas Jovarų alus“ е пусната на пазара (през 1995 г.), както свидетелстват първите етикети, съществуващи и до днес, специалните надписи върху дървените бурета и другите маркировки. Производството на тази бира се е превърнало в семеен бизнес, който не е напуснал границите на домакинството.
            Според резултатите от едно проучване сред потребителите, проведено през 2010 г. от Фонда за кулинарно наследство, четирима от петима отговорили свързват Jovarai с „Kaimiškas Jovarų alus“. Проучването показва, че потребителите разпознават „Kaimiškas Jovarų alus“, търсят я в магазините, ценят нейната автентичност и с радост я носят в други държави като подарък или сувенир.
            Репутацията, класата и популярността на „Kaimiškas Jovarų alus“ личат от факта, че тази бира се представя на изложения, търговски панаири и фестивали, печелила е награди и за нея се пишат статии в местната, националната и чуждестранната преса и в други медии.
            „Kaimiškas Jovarų alus“ отколе се смята за продукт, който е емблематичен за Литва. През 2001 г. той е включен в списъка със забележителности на окръг Šiauliai („Пътят на бирата“ е част от литовската програма за кулинарно наследство). Тъй като бирата се произвежда по метод, датиращ отпреди много поколения, тя е призната за продукт, който съхранява културното наследство на Литва. Производството на „Kaimiškas Jovarų alus“ се популяризира като един от отличителните белези на този географски район в рекламни листовки, информационни брошури и публикации на тема храни и напитки, насочени към туристите.
            Производителите на „Kaimiškas Jovarų alus“ вземат участие и печелят награди на постоянното международно изложение Agrobalt, други търговски панаири, дни на занаятите, прояви във връзка с национални празници, фолклорни фестивали и най-различни панаири.
            Честите статии в чуждестранната преса, както и информацията в медиите и уважението на експертите и специалистите пивовари са свидетелство за репутацията, класата и популярността на бирата:
            
                        —
                     
                     
                        „Jovarų alus“ от Jovarai е висококачествена домашно произведена бира. Тя е един от онези редки и изключителни видове бира, които могат без колебание да бъдат наречени „бира с изключителен вкус“. („Top Secret. The Farmhouse Brewing Traditions of Lithuania“ от Martin Thibault, в The Beer Connoisseur Magazine, брой 11, лято 2012 г., Атланта, стр. 22—28, www.beerconnoisseur.com);
                     
                  
                        —
                     
                     
                        „Jovarų alus“ е бира с богат малцов вкус, която е изключително пивка“. „Jovarų alus“ има лек, приятен и запомнящ се вкус“. („From Lithuania with Love“, в Midatlantic Brewing News, октомври/ноември 2013 г., том 15/брой 5, Ню Йорк, стр. 25, www.brewingnews.com);
                     
                  
                        —
                     
                     
                        „Jovarų alus“ от Jovarai, Литва е „откритието на 2004 г.“ Бирата бе дегустирана в бар край Pakruojis и е символ на района, в който се произвежда. Нещо повече — това е една чудесна бира.“ („Des fermentations qui en surprennent encore plus d’un“ от Martin Thibault, в Journal Bieres et Plaisirs, 16 септември 2014 г., www.bieresetplaisirs.com; www.ratebeer.com).
                     
                  През 2004 г. „Kaimiškas Jovarų alus“ получава международно признание, когато един от най-влиятелните уебсайтове, посветени на бирата — www.ratebeer.com, я обявява за една от най-добрите бири в цял свят. Канадски експерти посочват тази рустикална бира като свое откритие на годината на международния пазар на традиционна бира. През 2007 г. „Kaimiškas Jovarų alus“ получава грамота за „номинация на продукт“ на международното изложение за бизнес и постижения „Šiauliai 2007“, а през 2008 г. — грамота в състезанието за най-добра рустикална бира, организирано от литовския Фонд за кулинарно наследство. През 2009 г. литовското министерство на земеделието ѝ отправя благодарствено писмо заради това, че представя традиционни занаяти и насърчава и поддържа живи традиции. През 2010 и 2011 г. тя получава грамота за „бира на годината“ в категорията „продукт на годината“ на районна община Pakruojis. През 2012 г. пивоварният процес и технологията за производство на „Kamiškas Jovarų alus“ са представени в документалния филм „Vys per to alo“ на режисьора A. Barysas. Отново през 2012 г. бирата получава грамота за „бира на годината“ за районна община Pakruojis в категорията „номинация на дегустаторите“, а през 2014 г. — златния медал на изложението Agrobalt. През 2016 г. тя получава грамота от етнокултурния център на Klaipėda за популяризиране на пивоварството и пивоварните традиции.
            
               Препратка към публикуваната спецификация на продукта
            
            (член 6, параграф 1, втора алинея от настоящия регламент)
            http://zum.lrv.lt/kaimiskas-jovaru-alus-paraiska-su-produkto-specifikacija